Къанщауэ и къуэ Къанщауэ  (1496 – 1497)
Къанщауэ и къуэ Къанщауэ пащтыхь Къеит-бей и блыгущIэту щытащ. Каир дэт Iуащхьэм тет еджапIэу шэрджэс лIыщхьэ псоми щIэныгъэ щызрагъэгъуэтам щIэтIысхьэри, ар къиухащ. ЛIы Iущт, хабзэщIэкъути, еджапIэ нэужьым илъэсих фIэкIа мылэжьауэ, пащтыхь тахътэр зыIэригъэхьащ, адыгэ пщы псори хуэарэзыуэ. Арат къэралым къытепсыха гъаблэм хэкIыпIэ къыхуигъуэтыну зыхуагъэфэщари – щыуакъым. Гъаблэри къызэранэкIащ, къэрал кIуэцIми щIыбми къыщыхъуа шынагъуэхэм япэлъэщащ. 
Къэралым и ищхъэрэ лъэныкъуэмкIэ щыIэ гъунапкъэм Iус Хьэлэб къалэм тыркумэнхэр щызэщIэхъаеу щIадзати, и дзэр игъакIуэри, Iуэхур зэтес хъужащ, я нэхъ щхьэ пщтырхэри гъэру къащтащ. Мысыр кIуэцIым щыеIуящIэхэм Тумэнбей яхуигъакIуэри, Iуэхур зэтес ищIыжащ, ныкъуэкъуэн щызымыгъэтахэр къаубыдри, Iэпхлъэпхыу Каир къашащ.
И пащтыхьыгъуэм и илъэс етIуанэм, апхуэдиз Iуэхури зэфIигъэкIауэ, езым и дзэпщхэм ящыщ Тумэнбейрэ Жанболэтрэ зэгурыIуэри, пащтыхьыр и тахътэм трагъэкIащ. Жанболэт пащтыхьу теуващ. Ауэ абы Тумэнбей еижри, пащтыхь тахътэм мазих фIэкIа темысауэ тридзри, Александрие иригъэшащ. Абы къыдэкIыну хуимыту дигъэтIысхьащ, зэман дэкIри, и блыгущIэтхэр кIэлъигъакIуэри, иригъэукIащ.
Тахътэм тетIысхьа Тумэнбей Езанэм шэрджэс пщыхэр хуэарэзытэкъым, и ныбжьэгъуу щыта Жанболэт тридзу, иригъэукIыу, езыр абы и пIэм зэритIысхьам щхьэкIэ. Ауэ езыри мазищ фIэкIа темытауэ, Къанщауэ Гъур я пашэу пщыхэр зэгурыIуэщ аби, къаубыдри щхьэпылъэ ящIащ. А зэщIэхъееныгъэм и пашэу щыта Къанщауэ Гъур пащтыхьу ягъэуващ.